Hodnotiaca správa
56. Hviezdoslavov Kubín

Štúrov Uhrovec

súťažná prehliadka v umeleckom prednese poézie a prózy mládeže a dospelých Trenčianskeho kraja
22. apríl 2010

	Štúrov Uhrovec vytvára priestor pre prezentáciu a konfrontáciu víťazov okresných a regionálnych prehliadok v Trenčianskom kraji. Súťaže sa zúčastnilo spolu 17 recitátorov.

IV. kategória – poézia

1. Michaela Tišková 				Obchodná akadémia Ilava
Kamil Peteraj: Koláž

2. Lukáš Miškár 					Gymnázium Púchov
Jacques Prévert: Slnko noci

3. Jakub Kobela 					Gymnázium Dubnica n/V.
Vladimír Majakovskij: Ku všetkému

4. Barbora Drozdová 				Gymnázium Ľ. Štúra Trenčín  
Ľudmila Podjavorinská: Utopená
1.miesto – postup ma HK

5. Nikola Kokiová 					Gymnázium J. Jesenského Bánovce n/B.
Johanes Bobrowski, Sarah Kirschová: Správa, Legenda o Lilji
2. miesto

6. Petra Lörinczová 				Gymnázium V. B. Nedožerského Prievidza
Milan Rúfus: Tichá plač srdca
3. miesto

7. Martin Vanko 					Gymnázium Partizánske
Ján Smrek: Bacardi

Súťaž charakterizovali vcelku primeraný výber textov, ktorý recitátori dokázali zvládnuť miernym a striedmym výrazom. Znamená to, že väčšina prednesov okrem ocenených bola spracovaná s porozumením textu, jasným výkladom a zreteľným významom. Recitátori teda ovládajú prácu s dôrazom, ktorý zaručil jasný a prehľadný význam textu a prednesu, avšak neodvážili sa do smelšieho výrazu a tvaru. Zaujímavý bol pokus Jakuba Kobelu (V. Majakovskij), kde bolo cítiť snahu o autentickejšie spojenie básnika a interpreta. Všetky prednesy charakterizovala kultivovanosť a poznanie kontextu. Prednes Petry Lorinczovej bol ešte na hranici detského a dospelého výrazu, zaujali však prednesy Nikoly Kokiovej a Barbory Drozdovej. N. Kokiová si pripravila kompozíciu dvoch básní s tematikou holokaustu, pracovala s vecným, až dokumentárnym prejavom, vystavala však dva osudy žien zaujatým, pritom neemocionálnym prejavom. Emocionálnosť však charakterizovala výkon Barbory Drozdovej, ktorá oživila jednu z balád Ľ. Podjavorinskej a predstavila ju dosť presne vystavaným, realistickým, ale symbolisticky podtextovaným spracovaním.

IV. kategória – próza

1. Michaela Malovcová 				Gymnázium Púchov
Gabriela Alexová: Polovica
1. miesto – postup na HK

2. Nikola Těšická 					Gymnázium sv. J. Bosca Nová Dubnica
Guy de Maupassant: Príšerná
čestné uznanie

3. Juraj Hunák 					Gymnázium Ľ. Štúra Trenčín
Mariana Moskninová: Môj pes má rád džez

4. Nikola Cichovská 				ZUŠ D. Kardoša Bánovce n/B.
Silvester Lavrík: Hana Pohana
3. miesto

5. Barbora Nováková 				Gymnázium V. B. Nedožerského Prievidza
Neznámy autor: Zoe
2. miesto – odprúča sa na HK

6. Adriana Hoffmannová 				Gymnázium Partizánske
Jacques Bérubé: Potáplica na jazere

V kategórii sa prejavili odvážnejšie výkony so zreteľnou výstavbou a myšlienkovo-tematickou výpoveďou. Juraj Hunák si vybral vtipný rozprávačský text, pre ktorý však nevedel nájsť primeranú štylizáciu. Silný príbeh si vybrala Nikola Tešická, zbytočne ho však svojím prednesom od začiatku predramatizovala a paradoxne, v mieste vyvrcholenia jej výraz nestačil na silnú výpoveď. Nikola Cichovská si zvolila monologický text ženy, ktorá čaká na svojho partnera, no nedočká sa ho. Premieľanie túžob a spomienok v jednej pocitovej polohe bez možnosti využiť humor jej však stačili na 3. miesto. Monologický text poznačený bizarnosťou životnej skúsenosti očakávania dieťaťa si vybrala aj Barbora Nováková, ktorá však svojím minucióznym vytváraním ďalších rovín textu ho vedela dostať do nadreálnej polohy a tak svoj prednes dostať do zvláštnej ambivalentnej a viacvýznamovej polohy. Najvyššie hodnotený prednes spĺňal parametre kladené na celoslovenskej úrovni. Súčasný realistický text spracovala recitátorka v štylizovanej estetizujúcej podobe, pričom využívala najmú hru s temporytmom, dôrazom a prízvukom. Vďaka nim vytvorila predstavu stereotypu a ubíjajúcej každodennosti uzavretého nenaplneného rodinného života.

V. kategória – poézia

1. Peter Hort 					Nová Dubnica
Nikolaj Gumiľov: Rovníkový les
1. miesto – postup na HK

V. kategória – próza

1. Peter Hort 					Nová Dubnica
John B. Keane: Vysoká škola prihrávok
2. miesto – odporúča sa na HK

2. Zuzana Borovičková 				ZUŠ D. Kardoša Bánovce n/B.
Slawomir Mrožek: Kapor a generál
1. miesto – postup na HK

3. Richard Hlavatý 					Prievidza
Side Efects: Woody Allen
3. miesto

Do V. kategórie sa po ročnej prestávke vrátil už etablovaný recitátor Peter Hort hneď s dvomi ukážkami. V prednese poézie priniesol básnika doposiaľ na súťažiach nerecitovaného; silnou atmosférou, nadsadenou predstavivosťou, etickým postojom dodal osobitému textu veľmi silný výraz a doslova ho oživil silnou kontúrou a až pastóznou farebnosťou.
V prednese prózy však jeho dynamický prednes z americkej literatúry (J. Keane) prevýšila podrobne rozpracovaná krátka poviedka S. Možka v interpretácii Zuzany Borovičkovej, so zmyslom pre viacfarebnosť detailu, aj precíznu, dôkladnú stavbu. Pre vtipný text W. Allena nenašiel jeho interpret celkom adekvátny prejav.

Celkovo možno prehliadku zaradiť k vydarenejším ročníkom, s niekoľkými naozaj pozoruhodnými výkonmi.

Okrem cien recitátorom boli udelené aj ceny ich pedagógom

Cena starostky:
Mgr. Karin Kubicovej, Gymnázium Ľ.Štúra Trenčín
-	za pedagogické vedenie študentov

Ocenenie:
Márii Škultétyovej, Gymnázium J.Jesenského Bánovce nad Bebravou
   -     za pedagogické vedenie študentov
Mgr. Zuzane Varhaníkovej, ZUŠ Dezidera Kardoša Bánovce nad Bebravou
  -      za pedagogické vedenie študentov
Elene Beštovej, kultúrno-výchovnej pracovníčke Uhrovec
-	za dlhoročnú prípravu a realizáciu ŠU
Mgr. Jaroslava Čajková, predsedníčka poroty